BILAG

DET BLANDEDE EØS-UDVALGS AFGØRELSE

Nr. […]

af […]

om ændring af bilag IV (Energi) til EØS-aftalen

DET BLANDEDE EØS-UDVALG HAR —

under henvisning til aftalen om Det Europæiske Økonomiske Samarbejdsområde ("EØS-aftalen"), særlig artikel 86 og 98, og

ud fra følgende betragtninger:

(1)Kommissionens forordning (EU) 2017/1485 af 2. august 2017 om fastsættelse af retningslinjer for drift af elektricitetstransmissionssystemer skal indarbejdes i EØS-aftalen.

(2)Kommissionens forordning (EU) 2017/1485 finder ikke anvendelse på transmissionssystemer på øer, der ikke er forbundet med andre transmissionssystemer ved hjælp af sammenkoblinger.

(3)Da Islands transmissionssystem ikke er forbundet med andre transmissionssystemer, bør Kommissionens forordning (EU) 2017/1485 ikke finde anvendelse på Island.

(4)Liechtenstein har på grund af sin beskedne størrelse og det begrænsede antal elkunder ikke et eget eltransmissionsnet. Kommissionens forordning (EU) 2017/1485 bør derfor ikke finde anvendelse på Liechtenstein.

(5)Henvisninger til transmissionssystemoperatører (TSO'er), distributionssystemoperatører (DSO'er), betydningsfulde netbrugere (BNB'er), regulerende myndigheder, interesseparter og udpegede enheder bør også forstås som TSO'er, DSO'er, BNB'er, en regulerende myndighed, interesseparter og udpegede enheder, der repræsenterer Norge.

(6)Når der i fællesskab udarbejdes vilkår, betingelser og metoder i henhold til Kommissionens forordning (EU) 2017/1485, er det vigtigt, at alle nødvendige oplysninger fremlægges hurtigst muligt. Det bør ved hjælp af et tæt samarbejde mellem TSO'er og regulerende myndigheder sikres, at følsomme oplysninger, som f.eks. detaljerede oplysninger om koblingsstationer, den nøjagtige placering af underjordisk transmission, oplysninger om reguleringssystemer og detaljerede sårbarhedsanalyser, der kan anvendes til sabotage, effektivt beskyttes i forbindelse med udviklingen af vilkår, betingelser eller metoder. For at sikre en effektiv gennemførelse af denne forordning bør der i forbindelse med samarbejdet med Norge etableres et samarbejde i samme omfang om udveksling af oplysninger og beskyttelse af følsomme oplysninger.

(7)Med henblik på at udarbejde vilkår, betingelser og metoder, der kan blive bindende efter de regulerende myndigheders godkendelse, på regionalt plan eller EØS-plan, er input fra de vigtigste interesseparter af afgørende betydning for at sikre en effektiv lovramme på tværs af grænserne. TSO'erne og andre interesseparter bør derfor deltage i udarbejdelsen af forslag til vilkår, betingelser og metoder som fastsat i de forskellige bestemmelser i denne forordning. Den norske TSO og de norske NEMO'er bør navnlig deltage i beslutningsprocessen på samme måde som de TSO'er og NEMO'er, der repræsenterer en EU-medlemsstat.

(8)For regionale eller EU-dækkende forslag fra TSO'er, hvis godkendelse kræver en afgørelse fra mere end én regulerende myndighed, bør de regulerende myndigheder konsultere hinanden og samarbejde tæt med henblik på at nå til enighed, inden de regulerende myndigheder vedtager en afgørelse. Den norske regulerende myndighed bør inddrages i dette samarbejde.

(9)Da denne forordning er vedtaget på grundlag af Europa-Parlamentets og Rådets forordning (EF) nr. 714/2009 af 13. juli 2009 om betingelserne for netadgang i forbindelse med grænseoverskridende elektricitetsudveksling og om ophævelse af forordning (EF) nr. 1228/2003, er de tilpasninger, der er udarbejdet og vedtaget i henhold til Det Blandede EØS-Udvalgs afgørelse nr. 93/2017 af 5. maj 2017 med henblik på gennemførelsen af forordning nr. 714/2009, særlig bestemmelserne i artikel 1, stk. 1 og 5), der indeholder tilpasninger vedrørende den rolle, som Agenturet for Samarbejde mellem Energireguleringsmyndigheder skal spille i EØS-sammenhæng, relevante for anvendelsen af denne forordning i EØS, navnlig artikel 6, stk. 8, og artikel 7, stk. 3.

(10)Bilag IV til EØS-aftalen bør derfor ændres —

VEDTAGET DENNE AFGØRELSE: